Reikä on 12 262 metriä syvä.

Romun keskellä on maailman syvin reikä. Sen halkaisija on vain noin 23 senttiä. Reiän suuaukko on peitetty kannella, joka on hitsattu kiinni. Wikimedia commons

Samaan aikaan kun kylmän sodan supervallat USA ja Neuvostoliitto kilvoittelivat kohti avaruutta, meneillään oli myös toinen vähemmän tunnettu kisa: kuka poraa syvimmälle Maan sisään.

1960-luvun alussa kummallakin maalla oli valmiina omat suunnitelmansa maankuoren valloituksesta.

Yksi amerikkalaisten yrityksistä oli Project Mohole, joka aloitettiin vuonna 1961. Porausta tehtiin laivasta käsin Tyynellä merellä Meksikon edustalla. Seurasi poliittisia ja tieteellisiä kiistoja, kustannukset karkasivat käsistä. Lopulta vuonna 1966 kongressi lopetti projektin rahoituksen.

Hylätty laitos on lähellä Suomen, Norjan ja Venäjän yhteistä rajapistettä. Wikimedia commons

Oklahomassa tehtiin ennätys

Aivan turha ei Project Mohole kuitenkaan ollut, sen tulosten perusteella todettiin, että öljynporaus merellä on mahdollista.

Maalla meni paremmin. Öljy-yhtiö Lone Star pääsi vuonna 1974 Oklahomassa 9 583 metrin syvyyteen. Siinä syvyydessä poran terä osui sulaan rikkiin ja terä suli. Reikä tukittiin ja hylättiin. Kyseessä oli kuitenkin maailmanennätys.

Neuvostoliitto juhli ennätysreikää myös julkaisemalla postimerkin. Wikimedia commons

Neuvostoliitto voitti kisan

Neuvostoliitto oli päättänyt pistää paremmaksi. Pora jysähti maahan Kuolan niemimaalla vuonna 1970. Aikomus oli päästä 15 kilometrin syvyyteen.

”Kuolan supersyvän porausreiän” tavoitteet olivat puhtaan tieteellisiä. Tiedemiehet halusivat selvittää, mitä maankuoren syvyyksistä löytyy, kirjoittaa Interesting Engineering.

Vuonna 1979 he rikkoivat amerikkalaisten Oklahomassa saavuttaman ennätyksen. Poraaminen oli hidasta, mutta vuonna 1983 reikä oli jo 12 kilometriä syvä.

Poraaminen keskeytettiin vuodeksi. Syynä oli muun muassa se, että ennätystä haluttiin juhlia. Paikalla kävi tasaisena virtana erilaisia delegaatioita, Neuvostoliiton poliittista johtoa ja muita tärkeitä henkilöitä. Amerikkalaiset oli lyöty kunnolla.

Reikää ihailemassa käy satunnaisia matkailijoita. Janko Azkojen

Paljon tieteellisiä löytöjä

Tieteellisesti Kuolan supersyvä reikä oli onnistunut. Seitsemän kilometrin syvyydestä löytyi yksisoluisten eläinten fossiileja, yhteensä 24 lajia, kirjoittaa Science Alert. Montun pohjalta saatiin ylös myös 2,7 miljardia vuotta vanhoja kiviä.

Kaiken lisäksi 12 kilometrin syvyydestä maankuoresta löydettiin vettä. Sitä pidettiin tieteellisenä sensaationa.

Kun juhlavuoden jälkeen porausta jatkettiin, alkoivat ongelmat. Pora oli ilmeisesti jämähtänyt kiinni ja se vääntyi. Viisi kilometriä terää jouduttiin jättämään reikään ja poraaminen aloitettiin uudestaan seitsemästä kilometristä.

Kanteen on kirjoitettu 12 226 metriä. Virallisen tiedon mukaan reikä on kuitenkin hieman syvempi, 12 262 metriä. Janko Azkojen

Ennätysreikä hylättiin

Kyseessä ei ollut alunperinkään yksi reikä, vaan keskusreiästä lähti useita haaroja.

1989 päästiin 12 262 metrin syvyyteen. Tämän ennätyshaaran nimi on SG-3. Se on edelleen maailman syvin reikä.

Kiven lämpötilan syvyyksissä oli odotettu olevan 100 astetta, mutta se olikin 180 astetta. Porauslaitteiston ei uskottu enää kestävän lämpötilaa. Poraajat löivät hanskat tiskiin. Virallinen lopetuspäätös tehtiin vasta vuonna 1992. Neuvostoliittokin oli jo kerinnyt edellisenä vuonna hajota.

Paikka hylättiin ja reikä tukittiin. Nykyisin siellä vierailee satunnaisia turisteja.

Juttu on julkaistu ensimmäistä kertaa syyskuussa 2019.